钦定古今图书集成/明伦汇编/闺媛典/第320卷 > 皇清五十三 > 董宗原母马氏
## 钦定古今图书集成/明伦汇编/闺媛典/第320卷 > 皇清五十三 > 董宗原母马氏

按《馀杭县志》：“马氏，明经董宗原母。宗原父士奇早夭，止遗宗原方在抱有老姑，家无担石。” 崇祯

辛巳岁大祲，氏日勤鍼衽，获升斗以供朝夕。未几，邻失火，延及其居，氏孑身负姑，挈子以出，复入，以身庇夫棺，号于天曰：“吾力不能负棺，愿与俱烬也！” 天忽返风，火灭而氏屋独全。继遭兵革，原渐长，将易他业。氏曰：“汝父临殁，握汝手示我，惟以读书为言。我辛苦备尝，以得有今日，岂可背父言？汝勿以饥寒为忧。” 遂赁房后瘠地一畦，躬理瓜蔬，劳瘁佣作，得易米以给，卒能训其子有成。宗原六试棘闱不售，氏抚膺大恸曰：“吾三十年老寡妇，富贵何所求？但欲子一第，以报亡人于地下。今不久且死，无复望矣！” 嗣后，中夜每闻饮泣声。一夕无疾，坐床上握子臂长叹而卒。康熙壬子，宗原以副榜入贡。